Hoekom jy nooit aan jou naelvelletjies moet sny nie - Goeie Huishouding
Hoekom jy nooit aan jou naelvelletjies moet sny nie
Dié korttermynoplossing lei tot langtermynprobleme
Wanneer jy aan manikure dink, fokus jy gewoonlik op watter kleur jy kies of watter naelkuns om te probeer. 'n Manikuur gaan egter nie net oor die naellak nie; dis ook 'n manier om jou hele nael-area gesond te hou, ook jou naelvelletjies.
Hoewel dit algemeen is om naelvelletjies in die meeste salonne te knip, beteken dit nie dis oukei nie. "Ons naelvelletjies verbind die vel rondom die nael met die naelplaat om dit teen infeksie te beskerm," verduidelik die kosmetiese en mediese dermatoloog dr. Janet Prystowsky.
Om in jou naelvelletjies in te sny is trouens 'n "ope uitnodiging vir kieme om fees te vier", waarsku Tiffany Cooksey van Ulta Beauty se artistieke span. En dit sluit swaminfeksies in, soos gis, virusse soos herpes, asook vratte, en bakteriële infeksies, waaronder naelwortelontsteking. Jig!
Infeksies is helaas nie die enigste kwessies nie. Dié algemene gewoonte by naelsalonne sal dalk jou naels vir 'n dag of twee laat mooi lyk, maar uiteindelik sal jou naelvelletjies skeur en seer raak. En dit kan lei tot wit kolle of riwwe as die matriks (die deel waarvandaan vingernaels groei) beseer word.
Maar dit beteken nie jy moet jou naelvelletjies heeltemal uitlos nie. Pleks van sny, kan jy goed geoliede naelvelletjies met 'n stokkie terugdruk – jy weet, daardie houtstokkie met 'n plat punt wat teen 'n hoek gesny is. Sodra dit teruggedruk is, kan jy enige oorblywende dooie vel wegknip. Onthou net om dit versigtig te doen – nie te veel nie.
Is jy bekommerd dat jou naelvelletjies te veel gesny word wanneer jy die salon besoek? Sê dit vir die persoon wat jou naels versorg, stel Jenna Hipp, manikuris vir die sterre, voor. "Hoe jou manikuris jou naelvelletjies versorg, skep 'n presedent vir die hele manikuur," verduidelik sy. "Jy betaal en jy verdien dus om presies te kry wat jy wil hê."